<classify> WATANZANIA jana walimkumbuka Waziri Mkuu wa zamani, hayati Edward Moringe Sokoine aliyetimiza miaka 35 tangu kifo chake, akitajwa kupambana na vitendo vya uhujumu uchumi, kuhimiza kuchapa kazi, kufanya kazi kwa uvumilivu na kutetea uzalendo wa Taifa.Sokoine aliyekuwa Waziri Mkuu katika Serikali ya Awamu ya Kwanza chini ya Mwalimu Julius Nyerere, alifariki dunia Aprili 12, 1984 kwa ajali ya gari katika eneo la Wami Dakawa wilayani Morogoro sasa Mvomero mkoani Morogoro akiwa njiani kutoka Dodoma kwenda jijini Dar es Salaam. Jana mkoani Morogoro kulifanyika Kongamano la Kumbukizi ya miaka 35 ya kifo chake katika Chuo Kikuu cha Sokoine cha Kilimo SUA, wakati nyumbani kwake Monduli Juu mkoani Arusha kulifanyika ibada ya misa.Wilayani Monduli, Waziri wa Katiba na Sheria, Balozi Augustino Mahiga alisema Sokoine aliacha tunu ya kufanya kazi kwa uvumilivu na kuwa mstari wa mbele kutetea uzalendo wa Taifa. Balozi Mahiga alisema Sokoine kipindi cha uongozi wake, alifanya naye kazi pamoja akiwa kama Mkurugenzi Mkuu wa Idara ya Usalama wa Taifa, hivyo anamfahamu kwa kuonesha ari na nidhamu kwenye kazi zake jambo ambalo viongozi wengi wa sasa wanapaswa kujifunza.Niliwahi kufanya naye kazi kwa ukaribu sana toka akiwa Waziri wa Ulinzi hadi Waziri Mkuu wakati huo mimi nikiwa Mkurugenzi wa Idara ya Usalama wa Taifa... alikuwa anapenda sana kunishirikisha kwenye mambo mengi, lakini jambo kubwa aliloniachia ni tunu ya kufanya kazi kwa uvumilivu na kutetea uzalendo wa Taifa, alisema Balozi Mahiga, mmoja wa wanadiplomasia maarufu nchini.Alisema kipindi cha uongozi wake Sokoine, alikuwa akikuachia kazi unatakiwa kuitekeleza kwa kiwango ambacho anataka, na kama hujafanya hivyo lazima utaadhibiwa kwa kupewa adhabu kali iwe fundisho kwa wengine. Sokoine hakuwa kiongozi mzalendo tu, alikuwa kiongozi aliyethamini mchango wa elimu kwa kuhakikisha kila mtu anapata huduma hiyo na kumbuka alishawahi kuniambia niandae syllabus mtaala wa masomo na kumuandalia ratiba ya kujisomea mwenyewe, alisema.Katika kumbukizi hiyo ambayo ilihudhuriwa na wageni mbali mbali wakiwemo viongozi wa dini wakiongozwa na Askofu wa Kanisa Katoliki Jimbo Kuu la Dar es Salaam, Mwandhama Polycarp Kardinali Pengo, wanasiasa na viongozi wengine wa serikalki, Balozi Mahiga alimwakilisha Waziri Mkuu, Kassim Majaliwa. Alikabidhi kadi za bima za afya tano kati ya 100 zinazotarajiwa kukabidhiwa kwa watu wasio na uwezo zilizotolewa na familia ya Sokoine kupitia Taasisi ya Moringe Sokoine, ambazo familia takribani 600 zinatarajiwa kunufaika na huduma hiyo ya bima ya afya.Mtoto wa hayati Sokoine, Balozi Joseph Sokoine alisema baba yake alimsisitizia kuwa uongozi sio ufalme, bali ni utumwa, lakini hayo yote aliyafanya kwa ustawi wa Taifa na watu wanufaike bila ubaguzi. Mjini Morogoro, mwanasiasa mkongwe nchini, Balozi Gertrude Mongella alisema Sokoine alipambana vitendo vya uhujumu uchumi na kutimiza kila mtu kufanya kazi.Alisema Sokoine katika uhai wake alikuwa ni mtu anayejiamini na wakati wote alikuwa akipenda kufanya kazi na kutoa maelekezo ya kiutendaji kwa viongozi na wananchi na kushauriana ya wasaidizi wake wa ngazi zote. Balozi Mongella alisema kazi kubwa aliyofanya Sokoine ni kuimarisha dhana na msingi ya utawala bora kwa kumjali kila mtu bila ya kujali dini, kabila wala rangi. Waziri wa Elimu, Sayansi na Teknolojia, Profesa Joyce Ndalichako alisema katika kumuenzi kwa vitendo Sokoine, serikali imeendelea kuboresha mazingira ya kujifunzia ikiwamo ujenzi wa maabara, mabweni na karakana.  <topic>: KITAIFA 